Aleșii locali ploieșteni au respins, joi, proiectul privind eșalonarea datoriilor Asociației Fotbal Club Chindia Târgoviște către CSM Ploiești. Debitele vizează facturile neachitate, dar și dobânzi și penalități pentru închirierea Stadionului Ilie Oană pentru disputarea meciurilor considerate pe teren propriu, dar și pentru antrenamente.
Proiectul de hotărâre a fost introdus suplimentar pe ordinea de zi a Consiliului Local Ploiești, însă avea aviz nefaforabil de la Comisiile 1 și 7.
Proiectul de hotărâre a vizat încheierea unui protocol de "eșalonare la plată a sumei 188.914 lei privind debitul principal până la data de 13.06.2023 și majorări aferente calculate în sumă de 28.040,86 lei, provenite din închirierea Stadionului Ilie Oană pentru disputarea meciurilor considerate pe teren propriu și pentru antrenamente".
Același proiect de hotărâre viza faptul că eșalonarea ar fi urmat să aibă loc pe o perioadă de 4 luni, începând cu luna aprilie 2024 până în luna iulie 2024, în patru rate lunare, după cum urmează: primele trei rate în sumă de 54.238 lei fiecare, iar ultima rată în sumă de 54.240,86 lei".
În timpul ședinței, reprezentanții CSM Ploiești au anunțat că pe rolul instanțelor a existat un proces privind recuperarea datoriilor, dar și faptul că AFC Chindia Târgoviște a achitat, deja, o primă rată.
Proiectul de hotărâre a fost respins cu un vot pentru, 13 abțineri și două voturi împotrivă.